八月十五夜贈張功曹
作者：韓愈
朝代：唐

paragraphs: 纖雲四卷天無河，清風吹空月舒波。
沙平水息聲影絕，一桮相屬君當歌。
君歌聲酸辭且苦，不能聽終淚如雨。
洞庭連天九疑高，蛟龍出沒猩鼯號。
十生九死到官所，幽居默默如藏逃。
下牀畏蛇食畏藥，海氣濕蟄熏腥臊。
昨者州前搥大鼓，嗣皇繼聖登夔臯。
赦書一日行萬里，罪從大辟皆除死。
遷者追廻流者還，滌瑕蕩垢清朝班。
州家申名使家抑，坎軻祗得移荆蠻。
判司卑官不堪說，未免捶楚塵埃間。
同時輩流多上道，天路幽險難追攀。
君歌且休聽我歌，我歌今與君殊科。